b'\n_START_ARTICLE_\nMiquel Navarro\n_START_SECTION_\nBiografia\n_START_PARAGRAPH_\nVa estudiar en la Facultat de Belles Arts de Sant Carles a la ciutat de Val\xc3\xa8ncia. Va comen\xc3\xa7ar la seua carrera com a pintor el 1964 i a partir de 1972 es va centrar en l\'escultura._NEWLINE_El 1973 va exposar la seua primera "Ciutat" en fang. Posteriorment va comen\xc3\xa7ar a utilitzar el ferro, ja que li permetia realitzar escultures m\xc3\xa9s grans i resistents. El 1980 va realitzar la seua primera exposici\xc3\xb3 a Nova York, posteriorment la seguirien altres a Par\xc3\xads, Berl\xc3\xadn, Calif\xc3\xb2rnia, M\xc3\xa8xic i Flor\xc3\xa8ncia entre molts altres llocs. L\'any 1989 va fer l\'escenografia per a dues obres de teatre._NEWLINE_Definix la seua obra com figurativa, esquem\xc3\xa0tica i surrealista. El seu treball va de l\'\xc3\xa0mbit rural a l\'urb\xc3\xa0, de la naturalesa a l\'\xc3\xa0mbit l\'industrial. A\xc3\xa7\xc3\xb2 es deu al fet que est\xc3\xa0 basat en les seues pr\xc3\xb2pies experi\xc3\xa8ncies i al fet que passara la seua inf\xc3\xa0ncia a Mislata (un poble rural i a la mateixa vegada industrialitzat per les f\xc3\xa0briques de pell, sab\xc3\xb3, paper de fumar i molins de farina que existien en aquella \xc3\xa8poca)._NEWLINE_L\'any 2005, Miquel Navarro va fer donaci\xc3\xb3 d\'un total de 512 obres a l\'Institut Valenci\xc3\xa0 d\'Art Modern, 81 d\'elles escultures, procedents del seu taller de Mislata i de la seua col\xc2\xb7lecci\xc3\xb3 particular. Amb ocasi\xc3\xb3 de la donaci\xc3\xb3, tot i haver portat una carrera internacional i d\'haver tingut oportunitat de viure i crear a diferents pa\xc3\xafsos, va declarar sentir-se \xc2\xab\xc2\xa0fonamentalment valenci\xc3\xa0\xc2\xa0\xc2\xbb._NEWLINE_Entre d\'altres, t\xc3\xa9 obra al Museu Guggenheim de Nova York, al Museu Guggenheim de Bilbao, a la Fundaci\xc3\xb3 Lambert de Brussel\xc2\xb7les, al Centre Georges Pompidou de Par\xc3\xads, al Mie Prefectural Art Museum al Jap\xc3\xb3 i al Museu d\'Art Contemporani de Barcelona.'